Forretningsorden for Revisionsretten for de Europæiske fællesskaber(1)

INDHOLD

>TABELPOSITION>

REVISIONSRETTEN FOR DE EUROPÆISKE FÆLLESSKABER HAR -

under henvisning til traktaten om Den Europæiske Union, særlig artikel 5,

under henvisning til traktaten om oprettelse af Det Europæiske Fællesskab, særlig artikel 246, 247 og 248,

under henvisning til traktaten om oprettelse af Det Europæiske Kul- og Stålfællesskab, særlig artikel 45 A, 45 B og 45 C,

under henvisning til traktaten om oprettelse af Det Europæiske Atomenergifællesskab, særlig artikel 160 A, 160 B og 160 C -

VEDTAGET FØLGENDE FORRETNINGSORDEN:

AFSNIT I

RETTENS ORGANISATION

KAPITEL I

RETTEN

Artikel 1

Kollegialprincippet

Retten er opbygget og handler som et kollegium i overensstemmelse med bestemmelserne i traktaterne og finansforordningen og i henhold til forretningsordenen.

FØRSTE AFDELING

MEDLEMMERNE

Artikel 2

Tjenesteperiodens begyndelse

Tjenesteperioden for Rettens medlemmer løber fra den dato, der er fastsat i udnævnelsesdokumentet, eller, hvis der ikke er fastsat nogen dato, fra udnævnelsesdokumentets dato.

Artikel 3

Edsaflæggelse

Før medlemmerne indtræder i embedet, eller snarest herefter afgiver de den højtidelige forsikring, der er foreskrevet i traktaterne.

Artikel 4

Medlemmernes forpligtelser

1. Medlemmerne udfører deres hverv i fuldkommen uafhængighed og i Fællesskabernes almene interesse.

2. Ved udførelsen af deres pligter må de ikke søge eller modtage instruktioner fra nogen regering eller noget andet organ. De afholder sig fra enhver handling, som er uforenelig med deres hverv.

3. De afgiver en forsikring om, at de, såvel i deres tjenesteperiode som efter at denne er afsluttet, vil overholde de forpligtelser, der følger af deres hverv, i særdeleshed pligten til efter tjenesteperiodens ophør at udvise hæderlighed og tilbageholdenhed med hensyn til overtagelse af visse hverv eller opnåelse af visse fordele.

4. Rettens medlemmer må ikke, så længe deres tjeneste varer, udøve nogen anden - lønnet eller ulønnet - erhvervsmæssig virksomhed.

Artikel 5

Medlemmernes udøvelse af anden virksomhed

Retten fastsætter bestemmelser for, hvordan det undersøges, om medlemmernes udøvelse af anden virksomhed er i overensstemmelse med EF-traktatens artikel 247, stk. 4 og 5, EKSF-traktatens artikel 45 B, stk. 4 og 5, og Euratom-traktatens artikel 160 B, stk. 4 og 5.

Artikel 6

Afskedigelse

1. Medlemmerne kan kun afskediges eller frakendes retten til pension eller til andre fordele efter den procedure, der er omhandlet i EF-traktatens artikel 247, stk. 7, EKSF-traktatens artikel 45 B, stk. 7, og Euratom-traktatens artikel 160 B, stk. 7.

2. Når de øvrige medlemmer af Revisionsretten enstemmigt beslutter, at et medlem bør afskediges eller frakendes retten til pension eller til andre fordele, opfordres det pågældende medlem til at fremsætte sine eventuelle bemærkninger for Retten på et lukket møde.

3. Beslutning om at indbringe sagen for Domstolen træffes ved hemmelig afstemning, efter at det pågældende medlem er blevet hørt, jf. stk. 2, på grundlag af en skriftlig rapport, som Rettens formand udarbejder, og som i givet fald er vedlagt det pågældende medlems skriftlige bemærkninger.

Artikel 7

Rangfølge

1. Medlemmernes rangfølge efter formanden fastsættes efter deres anciennitet i embedet; ved genudnævnelse, herunder også når et mandat ikke umiddelbart forlænges, fastsættes rangfølgen under hensyntagen til tidligere tjenesteperioder.

2. For medlemmer med samme anciennitet i embedet fastsættes rangfølgen efter alder.

Artikel 8

Stedfortræder for et medlem

Når et medlems mandat bliver ledigt, og ved et medlems fravær eller forfald udpeges en stedfortræder efter bestemmelser, som Retten fastsætter.

ANDEN AFDELING

FORMANDEN

Artikel 9

Valg af formand

1. I henhold til EF-traktatens artikel 247, stk. 3, EKSF-traktatens artikel 45 B, stk. 3, og Euratom-traktatens artikel 160 B, stk. 3, vælger Rettens medlemmer af deres midte Rettens formand for et tidsrum af tre år. Formanden kan genvælges.

2. Valg af formand finder sted i dagene inden udløbet af den siddende formands mandat. Falder udløbet af formandens mandat sammen med, at en del af medlemmerne udskiftes i henhold til EF-traktatens artikel 247, stk. 3, EKSF-traktatens artikel 45 B, stk. 3, og Euratom-traktatens artikel 160 B, stk. 3, finder formandsvalget dog sted umiddelbart og senest 15 hverdage efter, at Retten er trådt sammen i sin nye sammensætning.

3. Bliver formandsposten ledig inden mandatets normale udløb, vælges der en stedfortræder. Stedfortræderens mandat omfatter kun den resterende del af formandens mandat.

4. Formanden vælges ved hemmelig afstemning efter den procedure, Retten har fastlagt.

Artikel 10

Formandens opgaver

1. Formanden

a) indkalder til og fører forsædet under Rettens møder og drager omsorg for, at de afvikles i god ro og orden

b) drager omsorg for gennemførelsen af Rettens afgørelser

c) fører tilsyn med, at afdelingerne fungerer hensigtsmæssigt, og at Rettens opgaver varetages på forsvarlig måde

d) udpeger den person, der skal repræsentere Retten i alle tvistemål

e) repræsenterer Retten i alle dens forbindelser udadtil, særlig i forbindelserne til dechargemyndigheden, de øvrige fællesskabsinstitutioner samt medlemsstaternes revisions- og kontrolorganer.

2. Formanden kan helt eller delvis delegere sine arbejdsopgaver til et eller flere medlemmer.

Artikel 11

Formandens stedfortræder

Såfremt formandsposten bliver ledig, og ved formandens fravær eller forfald, varetages formandens opgaver af en stedfortræder efter bestemmelser, som Retten fastsætter.

TREDJE AFDELING

REVISIONSGRUPPERNE

Artikel 12

Oprettelse af revisionsgrupper og fordeling af deres ansvarsområder

1. Oprettelse af revisionsgrupper:

Ved særlige afgørelser opretter Retten vertikale og horisontale revisionsgrupper, der udelukkende deltager i det forberedende revisionsarbejde; i disse afgørelser fastlægges gruppernes respektive ansvarsområder. Hvert medlem udpeges på forslag af formanden og ved Rettens afgørelse til medlem af en revisionsgruppe.

Medlemmerne er ansvarlige over for gruppen og over for Retten for varetagelsen af de opgaver, der er dem pålagt.

2. De vertikale revisionsgrupper:

De vertikale revisionsgrupper fordeler de opgaver, der hører under deres ansvarsområder, blandt gruppernes medlemmer og sørger i videst mulig udstrækning for en ligelig fordeling af den samlede arbejdsbyrde. Ansvarsfordelingen blandt medlemmerne fastlægges af gruppernes medlemmer ved flertalsafgørelse. I tilfælde af stemmelighed afgøres spørgsmålet af Retten.

3. Den horisontale revisionsgruppe:

Den horisontale revisionsgruppe består af de medlemmer, som Retten har overdraget ansvaret for en bestemt horisontal opgave, af en repræsentant for hver af de vertikale revisionsgrupper og af de øvrige medlemmer, som Retten eventuelt har udpeget.

FJERDE AFDELING

GENERALSEKRETÆREN

Artikel 13

Rettens generalsekretær

1. Retten udnævner generalsekretæren ved hemmelig afstemning efter den procedure, den har fastlagt.

2. Generalsekretæren er ansvarlig over for Retten og aflægger regelmæssigt beretning til Retten om sit arbejde.

3. Generalsekretæren varetager med direkte referat til Retten Rettens sekretariat.

4. Generalsekretæren udøver beføjelserne som ansættelsesmyndighed, jf. artikel 2 i vedtægten for tjenestemænd ved De Europæiske Fællesskaber, medmindre Retten træffer anden afgørelse.

5. Generalsekretæren er ansvarlig for Rettens personaleforvaltning og administration samt for varetagelsen af enhver anden opgave, Retten pålægger ham.

6. Ved generalsekretærens fravær eller forfald udpeges en stedfortræder efter bestemmelser, som Retten fastsætter.

KAPITEL II

VARETAGELSEN AF RETTENS OPGAVER

Artikel 14

Delegation af beføjelser

1. Retten kan - på betingelse af, at princippet om det kollegiale ansvar ikke fraviges - bemyndige et eller flere af sine medlemmer til i Rettens navn og under Rettens kontrol at træffe klart definerede forvaltningsmæssige og administrative foranstaltninger og navnlig til at forberede sager, som kollegiet derefter skal tage stilling til. Således befuldmægtigede medlemmer redegør for kollegiet for de foranstaltninger, de har truffet.

2. Retten fastsætter betingelserne for, at medlemmerne kan give en eller flere tjenestemænd eller andre ansatte fuldmagt til at underskrive dokumenter, der falder inden for deres kompetenceområde.

Artikel 15

Beføjelserne som anvisningsberettiget

Beføjelserne som anvisningsberettiget fordeles på medlemmerne og generalsekretæren efter bestemmelserne i de interne regler for budgettets gennemførelse.

Artikel 16

Afdelingernes struktur

1. Retten fastlægger afdelingernes struktur.

2. På forslag af generalsekretæren fordeler Retten stillingerne i stillingsfortegnelsen mellem de administrative afdelinger og revisionsgrupperne.

3. Retten fastsætter betingelserne for udøvelsen af de beføjelser, der i henhold til vedtægten for tjenestemænd er tillagt ansættelsesmyndigheden, og de beføjelser, der i henhold til ansættelsesvilkårene for de øvrige ansatte er tillagt den myndighed, der kan indgå ansættelseskontrakter, jf. dog forretningsordenens artikel 13, stk. 4.

AFSNIT II

RETTENS MØDER

Artikel 17

Procedure

Retten træffer afgørelse på retsmøderne, jf. dog den i artikel 22, stk. 5, omhandlede skriftlige procedure.

Artikel 18

Mødeplan

Retten vedtager en gang om året og inden udgangen af et kalenderår en foreløbig mødeplan for det følgende år.

Ekstraordinære møder kan afholdes på formandens initiativ eller på begæring af mindst to medlemmer.

Artikel 19

Vedtagelse af dagsordenen

1. Formanden opstiller et forslag til dagsorden for hvert møde.

2. Bortset fra i tilfælde af behørigt begrundede hastesager, som formanden i hvert enkelt tilfælde skal tage stilling til, skal forslag til dagsorden og alle relevante dokumenter være medlemmerne i hænde senest fem arbejdsdage før et møde. For at sikre, at denne frist overholdes, skal medlemmerne sørge for, at alle mødedokumenter indleveres til registrering i Rettens sekretariat inden udløbet af den gældende frist.

3. Er dokumenterne ikke omdelt senest fem arbejdsdage inden mødet, jf. stk. 2, kan ethvert medlem anmode om at få et punkt udsat eller om, at Retten ikke træffer nogen beslutning efter drøftelsen af dette punkt.

4. Retten vedtager ved åbningen af hvert møde dagsordenen på grundlag af forslaget til dagsorden og eventuelle ændringsforslag. Retten kan med enstemmighed beslutte at behandle et punkt, der ikke er opført på dagsordenen. Alle andre spørgsmål vedrørende dagsordenen afgøres med et flertal af de tilstedeværende medlemmers stemmer. Anmodning om drøftelse af punkter vedrørende det mødereferat eller de referater af tidligere møder, der er forelagt medlemmerne til godkendelse, fremsættes under drøftelsen af dagsordenen, hvor medlemmerne også tilkendegiver, om de ønsker at tage andre punkter op under "diverse".

Artikel 20

Forsædet under Rettens møder

Formanden fører forsædet under Rettens møder. Ved formandens fravær eller forfald ledes mødet af det medlem af Retten, der som stedfortræder varetager formandskabet, jf. artikel 11.

Artikel 21

Beslutningsdygtighed

Retten er beslutningsdygtig, når ti medlemmer er til stede.

Artikel 22

Beslutningsprocedure

1. Retten fastsætter, hvilke beslutninger der vedtages med et flertal af medlemmernes stemmer, jf. dog EF-traktatens artikel 248, stk. 4, tredje afsnit, EKSF-traktatens artikel 45 C, stk. 4, tredje afsnit, og Euratom-traktatens artikel 160 C, stk. 4, tredje afsnit.

2. Alle andre beslutninger - bortset fra dem, der er omhandlet i artikel 6 og artikel 19, stk. 4 - vedtages med et flertal af de tilstedeværende medlemmers stemmer.

3. Retten kan på forslag af et medlem og med et flertal af de tilstedeværende medlemmers stemmer vedtage, at et punkt forelagt til behandling skal vedtages med et flertal af medlemmernes stemmer, jf. dog stk. 2.

4. Når der til vedtagelse af et punkt kræves et flertal af de tilstedeværende medlemmers stemmer, er formandens stemme udslaggivende i tilfælde af stemmelighed.

5. Retten afgør i hvert enkelt tilfælde, hvilke beslutninger der vedtages ved skriftlig procedure, og fastsætter de bestemmelser, der skal følges ved anvendelsen af den skriftlige procedure.

Artikel 23

Mødernes offentlighed

Rettens møder er ikke offentlige.

Artikel 24

Lukkede møder

1. Retten kan behandle punkter af fortrolig art på lukkede møder.

2. Formanden afgør, hvornår et spørgsmål er af fortrolig art og derfor skal behandles på et lukket møde.

3. Lukkede møder afholdes uden tolke, medmindre Retten har truffet anden afgørelse på et tidligere møde.

Artikel 25

Mødereferater

1. Der udarbejdes et udkast til referat af alle Rettens møder.

2. Udkastet til referat tilsendes medlemmerne så hurtigt som muligt og godkendes af Retten på et efterfølgende møde.

3. Generalsekretæren stadfæster med sin underskrift det godkendte mødereferat.

AFSNIT III

PROCEDURER

KAPITEL I

REVISIONENS GENNEMFØRELSE

Artikel 26

Bestemmelser om revisionens gennemførelse

1. Retten fastsætter de bestemmelser, der gælder for gennemførelsen af den revision, der påhviler den i henhold til traktaterne, særlig EF-traktatens artikel 248, EKSF-traktatens artikel 45 C og Euratom-traktatens artikel 160 C.

2. Retten foretager revisionen i overensstemmelse med målene i arbejdsprogrammet, der omfatter hver revisionssektors opgaver og de revisionsopgaver, der vedrører horisontale revisionsemner.

KAPITEL II

ÅRSBERETNINGER, SÆRBERETNINGER, UDTALELSER, BEMÆRKNINGER OG REVISIONSERKLÆRINGER

Artikel 27

Referenter

1. I forbindelse med hver foretagen revision aflægger det medlem, der er referent, om fornødent beretning til Retten.

2. Når Retten får forelagt en anmodning om udtalelse i henhold til EF-traktatens artikel 279 og 280, EKSF-traktatens artikel 78 h og Euratom-traktatens artikel 183 eller i henhold til EF-traktatens artikel 248, EKSF-traktatens artikel 45 C og Euratom-traktatens artikel 160 C, udpeger den blandt sine medlemmer den eller de referenter, der skal behandle sagen og udarbejde et udkast til udtalelse.

3. I forbindelse med bemærkninger, der fremsættes i henhold til EF-traktatens artikel 248, EKSF-traktatens artikel 45 C og Euratom-traktatens artikel 160 C, er referenten det medlem, der er ansvarligt for det pågældende revisionsområde, og i forbindelse med horisontale revisionsemner, som er opført i arbejdsprogrammet, er referenten det medlem, der er udpeget til at være ansvarligt for det pågældende emne.

Artikel 28

Behandling i revisionsgrupperne

Referenternes udkast til bemærkninger og udtalelser behandles i en revisionsgruppe, før de forelægges for Retten.

Artikel 29

Den videre behandling af sagen

1. Efter behandling i den ansvarlige revisionsgruppe behandles udkastene til bemærkninger og udtalelser af kollegiet, der træffer afgørelse om den videre behandling.

2. Retten vedtager den endelige ordlyd af de beretninger, udtalelser, bemærkninger og den revisionserklæring, som den udarbejder i henhold til EF-traktatens artikel 248, EKSF-traktatens artikel 45 C og Euratom-traktatens artikel 160 C.

Artikel 30

Sprogordning og stadfæstelse

1. Beretninger, udtalelser, bemærkninger og revisionserklæringer foreligger på de elleve officielle sprog.

2. Med sin underskrift på de elleve sprogversioner stadfæster formanden de dokumenter, der er omhandlet i stk. 1.

Artikel 31

Oversendelse og offentliggørelse

Retten fastsætter de bestemmelser, der skal gælde for oversendelse og offentliggørelse af beretninger, udtalelser, bemærkninger og revisionserklæringer, jf. dog EF-traktatens artikel 248, stk. 4, EKSF-traktatens artikel 45 C, stk. 4, Euratom-traktatens artikel 160 C, stk. 4, og de gældende bestemmelser i finansforordningen.

AFSLUTTENDE BESTEMMELSER

Artikel 32

Gennemførelsesbestemmelser

Retten fastsætter gennemførelsesbestemmelserne til denne forretningsorden.

Artikel 33

Ikrafttræden

Denne forretningsorden annullerer og erstatter forretningsordenen vedtaget af Retten på mødet den 21. og 22. marts 2001.

Den træder i kraft den 31. januar 2002.

Luxembourg, den 31. januar 2002.

På Revisionsrettens vegne

Juan Manuel Fabra Vallés

Formand

(1) Som vedtaget af Retten på det 668. møde den 31. januar 2002.